Szakmai gyakorlat

*(Consulado de Hungría en Madrid)*

Szakmai gyakorlatomat megelőzően lehetőséget kaptam arra, hogy Erasmus tanévemet Madridban, az Universidad CEU San Pablo-n töltsem. Fantasztikus tanévet élhettem át Madridban, s bátran kijelenthetem, hogy életem legjobb éve volt. Spanyolország egyik legjobb egyetemén tanulhattam és gyarapíthattam jogi ismereteimet, valamint megismerhettem a spanyol kultúrát és bejárhattam Spanyolország legszebb részeit. Ezen felül hozzájárult, hogy szakmai gyakorlatomat a Madridi Magyar Konzulátuson végezhessem, amelyet ezúton is meg szeretnék köszönni a Pázmány Péter Katolikus Egyetemnek.

Szakmai gyakorlatomat megelőzően a Külügyminisztérium által nemzetbiztonsági ellenőrzésen estem át, amely 3 hónapig tartott. Ezt követően a Külügyminisztérium tájékoztatott arról, hogy sikerült a jelentkezésem a Madridi Magyar Konzulátusra, így megkezdhetem szakmai gyakorlatomat. Mindezt követően pályáztam meg az Erasmus + szakmai gyakorlati ösztöndíjat.

Első hetek a Konzulátuson a konzuli adminisztratív feladatok, továbbá egy –egy ügy intézésének folyamatával való megismerésével telt. A konzuli adminisztrátorok mindenben a segítségemre voltak, amikor kérdéseim akadtak a feladatok elvégzése során. Folyamatosan ellenőrizték munkámat, így állandó visszajelzést tudtam kapni annak minőségéről.

Ahogy teltek a napok, egyre jobban el tudtam sajátítani a feladatok megoldásához szükséges ismereteket és gyorsan megoldani a feladatokat. Ez azért is volt hasznos, mivel a nyár folyamán a Konzul úr, valamint a konzuli adminisztrátorok szabadságra mentek, így a segítség nagyon elkelt az ügyek intézésénél. A nyár végén ennek is köszönhetően már nagyobb feladatokat is rám tudtak bízni. Az ügyfélfogadás idejében útlevél, személyi igazolvány kérelmek felvétele, ügyfelekkel történő kommunikáció, ideiglenes utazási igazolások kiadása, vízum ügyek intézése történt. Ha aznap nem volt ügyfélfogadás, akkor az EAK rendszerben intéztem a születési anyakönyvek, apai elismerő nyilatkozatok, házasságok hazai anyakönyvezését. Ezen kivonatok fordítását is végeztem, végül postázását. Feladatom volt még a Külügyminisztériumtól érkező okmányok MRW rendszerrel történő postázása, ügyfelekkel telefonon történő adategyeztetések és ad hoc fordítási feladatok elvégzése, ügyfeleknek való információ-adás, email-ek megválaszolása. Bajba jutott magyarok balesete esetén hazatérésük megszervezésében való segítség, eltulajdonított, elveszett okmányok pótlásában való segítséget is a Konzulátuson intéztük. A Konzulátuson folyó munka rendkívül szerteágazó, és nagyon nagy súlyú, akár emberi életeket befolyásoló döntéseket kívánó ügyek intézését jelenti. Felelősségteljességet és szakmai precizitást igényel. Az itt folyó munka során egy –egy ügy nagyon megviselheti az ember lelkét, de úgy gondolom, ez a szakma iránti alázatosságot növeli. Hozzájárult ahhoz, hogy nem csak szakmailag, de személyi téren is fejlődhessek. Konzul úr a korábbi évek ügyeinek selejtezését is rám bízta, ami azért volt rendkívüli dolog számomra, mivel betekintést nyerhettem több, mint ezer, a Konzulátuson végbement ügybe, s átfogó képet kaphattam a Konzulátuson folyó rendkívül nehéz és akár több évig húzódó, komoly döntéseket igénylő ügyekről is. Leginkább az tetszett a szakmai gyakorlatomban, hogy a Konzulátus az ott dolgozókkal egyenlőnek tekintett, teljes értékű tagnak, s nem éreztem azt a munka során, hogy csak gyakornokként dolgozom ott. A Konzulátuson végzett szakmai gyakorlat hozzájárult ahhoz, hogy a spanyol nyelvtudásomat is magasabb szintre emelhessem. Szakmai gyakorlatom során részt vettem a Nagykövetség által rendezett nyár köszöntő eseményen is és segédkeztem az El Museo Nacional Thyssen-Bornemisza-ban, az esemény helyszínén. Ez jó lehetőség volt arra, hogy betekintést nyerjek, hogyan működnek a Nagykövetség eseményei, továbbá lehetőségem volt a diplomatákkal is megismerkedni és szót váltani.

Ha valaki szakmai gyakorlat végzésén gondolkozik Madridban, mindenképpen azt javaslom, és kiemelném, hogy ne tervezze annak elvégzését nyárra. Július végétől egészen szeptemberig a legnagyobb cégek, vállalatok bezárnak a nagy melegre való tekintettel, illetve a globális klíma használat csökkentése érdekében, s a legtöbb madridi a tengerparti városokba költözik egy hónapra, s jóformán csak turistákkal lesz tele a város. Ez az időszak az időjárás szempontjából sem kedvező, 43 fok volt a maximum időjárás egy –egy forróbb napon, amikor én Madridban laktam, s ez eléggé megnehezítheti a szakmai gyakorlat mellett adta turizmussal kapcsolatos lehetőségek élvezését a városban. Hozzá kell azonban tenni, hogy más részről a város ebben az időszakban rengeteg utcabált; fiesta-t szervez, amelyek új élményt nyújthatnak. pl.: La Latina részen: La Verbena de la Paloma festival, San Anton festival, Madcool stb. Azt hozzátenném, hogy azzal arányosan, hogy nincs egyetem nyáron, s így egyetemi bulik, rendezvények, csoportos szervezett utazások sem, az albérlet árak is jóval olcsóbbak, s nagyon jó szobákat lehet kifogni a központban, majdnem fél áron. Ez a nyáron töltendő szakmai gyakorlat mellett szólhat.

Nagyon örülök, hogy szakmai gyakorlatomat a Konzulátuson végeztem, mivel főnökeim személyében nagyon jó embereket ismerhettem meg, akikkel nem pusztán munkakapcsolat, de barátság is kialakult. Úgy gondolom, a Madridban töltött szakmai gyakorlatnak köszönhetően rengeteget fejlődtem szakmai téren, s megalapozta jogi tanulmányaim mellett folytatott nemzetközi tanulmányaim adta lehetőségek kiaknázását is egyben. Szakmai gyakorlatom végeztével kiváló értékelést kaptam Balogh Ferenc Konzul úrtól, s támogatást a Külügyminisztériumba való jelentkezésem során, amely egy lépéssel közelebb vihet álmaim munkájának megszerzéséhez.

Kupa Alexandra